Ukupni pobjednik izbora za Europski parlament u Hrvatskoj, koalicija predvođena HDZ-om, bila je najbolja u svim velikim gradovima, a nadvisila je konkurentsku SDP-ovu koaliciju i u gotovo svim županijama.

HDZ je i lani, na prvim hrvatskim euroizborima, kada se biralo 12 naših zastupnika na mandat od manje od godine dana (ovi sad odradit će puni petogodišnji mandat u EU parlamentu), odnio pobjedu.

Institut sinergije znanosti i društva usporedio je ta dva rezultata, iz kojih se pokazuje da je ovogodišnji uspjeh HDZ-ove koalicije uvjerljiviji, a što se pripisuje i većoj izlaznosti i mobilizaciji njegovih birača.

Na grafikonu s usporedbom osvojenih glasova vidi se da je najveće odstupanje u velikim gradovima (onima s većim brojem birača, desni gornji kut). U njima je "plava", HDZ-ova koalicija imala više uspjeha nego lani, što i je jedan od uzroka njezina trijumfa nad "crvenom" koalicijom SDP-a.

Foto: ISZD

Na drugom grafikonu, s odnosom snaga Orahovih i glasača Laburista, prikazano je da su oni zapravo oduzeli glasove SDP-u.

– Zanimljivo kako su podaci za Laburiste poprilično “raspršeni” vertikalno, što govori da Laburisti “kradu” glasove i desnoj opciji (HDZ-u). Za razliku od njih, ORaH ima vrlo snažnu korelaciju s glasovima za SDP (udio glasova za ORaH raste kako raste i udio za SDP), što upućuje na to da je to opcija koja “preuzima” glasače SDP-u – objašnjenje je Instituta sinergije znanosti i društva.

>>HDZ-ova koalicija dobila 6, SDP 4, a ORaH 1 mandat! Savez za Hrvatsku ostao bez zastupnika

>>Pogledajte kako je Hrvatska glasovala: HDZ i partneri pobijedili u Splitu i Zagrebu!